**AKO MÁME NASLEDOVAŤ MÁRIU? /katechéza/**

**Cieľ**

Kognitívny:

- vymenovať udalosti z dejín spásy, ktoré sú späté s Pannou Máriou,

- na pozadí biblických udalostí vymenovať a zdôvodniť vlastnosti Panny Márie,

- zdôvodniť úlohu Panny Márie v Cirkvi a potrebu jej nasledovania.

Afektívny:

- oceniť úlohu Panny Márie v dejinách spásy.

Psychomotorický:

- podľa vzoru Márie formovať svoj život.

**Pomôcky:** veľký obraz Panny Márie, pracovný list s vlastnosťami, text o fatimských zjaveniach, modrá kartička, svieca k modlitbe.

**Metódy:** rozhovor v skupinách, práca s pracovným listom, čítanie s porozumením, triedenie, porovnávanie, zdôvodňovanie, formulovanie modlitieb.

**Stratégia:** demonštračná

**Veková kategória:** žiaci od 3. ročníka

**ÚVOD**

**Motivácia**

Učiteľ ukáže žiakom veľký obraz Panny Márie, pripevní ho na viditeľné miesto. Úlohou učiteľa je vzbudiť pozornosť a zaujať žiakov, dostatočne ich zmotivovať na aktuálnu tému.

Deti si pozrú obraz a učiteľ po krátkej chvíli povie, že hlavnou postavou dnešného stretnutie bude Mária. Deti môžu zdôvodniť uvedený výber, napr. že prežívame sté výročie fatimských zjavení, že v týždni sa bude sláviť konkrétny sviatok Panny Márie a pod.

**HLAVNÁ ČASŤ**

**Práca v skupinách**

Učiteľ rozdelí žiakov do štyroch skupín a vyzve ich, aby si spomenuli na všetky biblické udalosti, v ktorých vystupovala Mária a zapísali ich na pripravené kartičky. Na prácu ich môže stanoviť čas 5 – 8 minút. Po ukončení práce žiaci menujú biblické udalosti. Učiteľ uzavrie činnosť vyhodnotením poznatkov o Panne Márii a vyjadrením spokojnosti, ako ju poznajú.

**Práca s pracovným listom**

Učiteľ kladie deťom otázku: Aká je Mária? Rozdá deťom pracovný list, na ktorom je uvedených 16 charakteristík Panny Márie. Nechá 4 voľné miesta, do ktorých môžu žiaci vpísať vlastné charakteristiky.

|  |
| --- |
|  **Mária je:****1. Dobrá 11. Trpezlivá****2. Mierna 12. Pracovitá****3. Starostlivá 13. Radostná****4. Citlivá 14. Obetavá****5. Pravdivá 15. Spolucítiaca****6. Odpúšťajúca 16. Ochotná každému pomôcť****7. Odvážna 17.****8. Milujúca 18.****8. Vnímavá 19.** **10. Vytrvalá 20.** |

Úlohou každého žiaka je vybrať 5 vlastností Panny Márie. Môžu však dopísať i ďalšie vlastnosti, ktoré im chýbajú. Deti pracujú asi 5 minút. Po ukončení práce vytvoria 5-členné skupiny a zo všetkých vybraných vlastností majú vybrať tri vlastnosti, ktoré sa v ich skupine vyskytovali najviac.

Učiteľ si všíma prácu žiakov a vedie ich k tomu, aby počas práce:

* správne charakterizovali jednotlivé vlastnosti,
* diskutovali a zdôvodňovali svoj výber,
* vedeli sa dohodnúť na spoločných vlastnostiach rôznym spôsobom.

Poslednou časťou práce je napísať vybrané vlastnosti Márie na tabuľu a pod nich priradiť aj konkrétnu biblickú udalosť (Žiaci môžu k vlastnosti Márie priradiť rôzne biblické udalosti, napr. jej starostlivosť môžu vnímať pri narodení Ježiša, ale i na svadbe v Káne a pod.)

**Aktualizácia**

Učiteľ prepojí úvodnú motiváciu s uvedenou časťou. Z posolstiev fatimských zjavení má pripravený vhodný text, v ktorom sa v slovách Panny Márie odráža jej starostlivosť o nás ľudí. Text prečíta a úlohou žiakov je z vlastností napísaných na tabuli vybrať tie, ktoré ju charakterizujú vo vzťahu k ľuďom žijúcim tak pred sto rokmi ako i teraz.

**ZÁVER**

**Povzbudenie**

Učiteľ vyzve žiakov, aby sa usilovali vo svojom živote nasledovať vlastnosti Panny Márie a prosiť o jej príhovor u Syna Ježiša Krista.

**Modlitba**

Žiaci sú vyzvaní k modlitbe. Každý žiak môže poprosiť Pannu Máriu o pomoc pri prehlbovaní niektorej vlastnosti, ktorá nám chýba. Učiteľ dá každému žiakov modrú kartičku, na ktorú si napíše vlastnosť, prípadne celú prosbu o prehlbovanie vybratej vlastnosti.

Spracovala: Klára Soľanová

Preložené a upravené podľa Katechéta 5/2000. Vyd. Poznań